CELEX: 62020TN0198
Language: fi
Date: 2020-03-30 00:00:00
Title: Asia T-198/20: Kanne 30.3.2020 – Shindler ym. v. neuvosto

15.6.2020   
            
            
               FI
            
            
               Euroopan unionin virallinen lehti
            
            
               C 201/40
            
         
      Kanne 30.3.2020 – Shindler ym. v. neuvosto
      (Asia T-198/20)
      (2020/C 201/54)
      Oikeudenkäyntikieli: ranska
      
         Asianosaiset
      
      
         Kantajat: Harry Shindler (Porto d’Ascoli, Italia) ja yhdeksän muuta kantajaa (edustaja: asianajaja J. Fouchet)
      
         Vastaaja: Euroopan unionin neuvosto
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  kumoamaan kokonaisuudessaan Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen tekemisestä 30.1.2020 annetun neuvoston päätöksen (EU) 2020/135 ja Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen liitteineen
                  toissijaisesti
               
            
                  —
               
               
                  kumoamaan Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen tekemisestä 30.1.2020 annetun neuvoston päätöksen (EU) 2020/135 ja Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen siltä osin kuin niissä automaattisesti ja yleisesti ilman minkäänlaista suhteellisuusarviointia erotellaan unionin kansalaiset ja Yhdistyneen kuningaskunnan kansalaiset 1.2.2020 alkaen, ja näin ollen kumoamaan erityisesti johdanto-osan kuudennen kappaleen ja erosopimuksen 9, 10, ja 127 artiklan, ja
                  näin ollen
               
            
                  —
               
               
                  velvoittamaan Euroopan unionin neuvoston korvaamaan kaikki oikeudenkäyntikulut mukaan lukien 5 000 euron suuruiset asianajokulut
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat kolmeentoista kanneperusteeseen.
      
                  1)
               
               
                  Ensimmäinen kanneperuste koskee Euroopan atomienergiayhteisön (Euratom) perustamissopimuksen 106 a artiklan rikkomista. Kantajat katsovat tältä osin, että Yhdistyneen kuningaskunnan kansa ei ole äänestänyt Yhdistyneen kuningaskunnan Euratomista eroamisen puolesta ja että Yhdistyneen kuningaskunnan Euratomista eroamista koskevaa muodollisuutta olisi pitänyt noudattaa.
               
            
                  2)
               
               
                  Toinen kanneperuste koskee lopullisen sopimuksen luonnetta koskevaa menettelyvirhettä. Kantajat väittävät, että erosopimuksen tekemistä koskeva päätös on lainvastainen, koska siinä annetaan unionille poikkeuksellinen horisontaalinen toimivalta neuvotteluihin erosopimuksesta ja loukataan näin unionin ja jäsenvaltioiden välistä toimivallanjakoa sulkemalla pois mahdollisuus tehdä sopimus sekasopimuksena, ja näin jäsenvaltiot eivät ratifioi lopullista sopimusta.
               
            
                  3)
               
               
                  Kolmas kanneperuste koskee Euroopan talousalueesta (ETA) tehdyn sopimuksen 127 artiklan rikkomista siltä osin kuin tämän artiklan mukaista menettelyä sopimuksen päättämisestä ei ole noudatettu, minkä johdosta riidanalaista päätöstä rasittaa muotovirhe ja se on siis pätemätön.
               
            
                  4)
               
               
                  Neljäs kanneperuste koskee sitä, että tiettyihin ryhmiin kuuluvien Yhdistyneen kuningaskunnan kansalaisten unionin kansalaisuuden menettämisen osalta ei ole tehty suhteellisuusarviointia. Kantajat katsovat, että riidanalainen päätös on kumottava, koska siinä ei ole otettu huomioon sitä, että tiettyihin ryhmiin kuuluvat Yhdistyneen kuningaskunnan kansalaiset eivät voineet osallistua 23.6.2016 järjestettyyn kansanäänestykseen Yhdistyneen kuningaskunnan EU-jäsenyydestä: kansalaiset, jotka ovat käyttäneet oikeuttaan vapaaseen liikkuvuuteen unionissa ja ovat olleet poissa Yhdistyneen kuningaskunnan alueelta yli 15 vuotta, merentakaisten maiden ja alueiden ja Kanaalisaarten kansalaiset sekä vangit, jotka ovat Yhdistyneen kuningaskunnan kansalaisia.
               
            
                  5)
               
               
                  Viides kanneperuste koskee demokratian, yhdenvertaisen kohtelun, vapaan liikkuvuuden, sananvapauden ja hyvän hallinnon periaatteiden loukkaamista. Kantajat väittävät erityisesti, että riidanalainen päätös on vastoin unionin oikeusjärjestystä, jossa sovelletaan kaikkien kansalaisten yhdenvertaisen kohtelun periaatetta, ja vastoin ihmisoikeuksien ja perusvapauksien suojaamiseksi tehdyn yleissopimuksen mukaista oikeusjärjestystä.
               
            
                  6)
               
               
                  Kuudes kanneperuste koskee SEU 52 artiklan ja SEUT 198, 199, 203 ja 355 artiklan, jotka koskevat Yhdistyneen kuningaskunnan merentakaisia maita ja alueita, rikkomista. Kantajat katsovat, että koska riidanalainen päätös ei koske merkityksellistä oikeusperustaa eli SEUT 203 artiklaa, se on lainvastainen ja näin ollen se on kumottava.
               
            
                  7)
               
               
                  Seitsemäs kanneperuste koskee sitä, että 30.1.2020 annetussa päätöksessä ei oteta huomioon Gibraltarin asemaa siltä osin kuin erosopimuksen 3 artikla on kansainvälisen oikeuden vastainen ja sillä loukataan erityisesti kansojen itsemääräämisoikeuden periaatetta.
               
            
                  8)
               
               
                  Kahdeksas kanneperuste koskee SEUT 4 artiklan rikkomista, koska riidanalaisessa päätöksessä ei ole noudatettu unionin ja jäsenvaltioiden välisen toimivallanjaon periaatetta, joten päätös on Gibraltarin aseman johdosta kumottava.
               
            
                  9)
               
               
                  Yhdeksäs kanneperuste koskee oikeusvarmuuden ja luottamuksensuojan periaatteiden loukkaamista. Kantajat väittävät, että riidanalaisella päätöksellä vahvistetaan se, että kantajat menettävät pysyvän oleskeluoikeutensa, jonka he ovat saaneet viiden vuoden yhtäjaksoisen oleskelun jälkeen jäsenvaltiossa, ilman että tästä menetyksestä aiheutuvia konkreettisia seurauksia on otettu huomioon ja erityisesti ilman minkäänlaista suhteellisuusarviointia.
               
            
                  10)
               
               
                  Kymmenes kanneperuste koskee ihmisoikeuksien ja perusvapauksien suojaamiseksi tehdyssä yleissopimuksessa taatun yksityis- ja perhe-elämää koskevan oikeuden loukkaamista. Kantajat väittävät, että riidanalaisella päätöksellä loukataan heidän oikeuttaan yksityis- ja perhe-elämään, koska heiltä viedään unionin kansalaisuus ja näin ollen oikeus oleskella vapaasti sellaisen jäsenvaltion alueella, jonka kansalaisia he eivät ole mutta jonne he ovat perustaneet perhe-elämänsä.
               
            
                  11)
               
               
                  Yhdestoista kanneperuste koskee Yhdistyneen kuningaskunnan kansalaisille kunnallisvaaleissa ja Euroopan parlamentin vaaleissa kuuluvaa äänioikeutta ja vaalikelpoisuutta koskevan oikeuden loukkaamista. Kantajien mukaan erosopimuksen 127 artikla rikkoo SEUT 18 artiklaa ja Euroopan unionin perusoikeuskirjan 20 ja 21 artiklaa. Riidanalainen päätös on siis kumottava siltä osin kuin sillä ratifioitava sopimus sisältää säännöksen, joka on Yhdistyneen kuningaskunnan kansalaisia syrjivä.
               
            
                  12)
               
               
                  Kahdestoista kanneperuste koskee riidanalaisessa päätöksessä tehtävää automaattista ja yleistä erottelua unionin kansalaisten ja Yhdistyneen kuningaskunnan kansalaisten välillä ilman minkäänlaista suhteellisuusarviointia Yhdistyneen kuningaskunnan kansalaisten yksityis- ja perhe-elämän osalta 1.2.2020 alkaen. Kantajat esittävät tämän kanneperusteen tueksi, että unionin kansalaisuuden menettäminen ei voi olla automaattista ja yleistä, että olisi pitänyt suorittaa seurauksia koskeva konkreettinen arviointi ja että tällaisen arvioinnin puuttuessa riidanalainen päätös on kumottava.
               
            
                  13)
               
               
                  Kolmastoista kanneperuste koskee SEUT 18, 20 ja 22 artiklaa sekä erosopimuksen 12 artiklaa yhdessä tarkasteltuina. Kantajat katsovat, että erosopimuksen 127 artiklalla käyttöön otettu syrjintä rikkoo SEUT 18 artiklassa vahvistettua henkilöiden kaikenlaisen kansalaisuuteen perustuvan syrjinnän kieltoa.